ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2542/98

υποβολή: Roberta Angelilli (NI) προς την Επιτροπή

(1 Σεπτεμβρίου 1998)

Θέμα: Ανάδειξη της αξίας των τυπικών προïόντων και των ειδών βιοτεχνίας της Απουλίας

Η διοικητική περιφέρεια της Απουλίας παρουσιάζει έναν χώρο μεγάλου ενδιαφέροντος όχι μόνο πολιτισμικού αλλά και κοινωνικοοκονομικού, λόγω της παραγωγής του αγροτικού τομέα και του τομέα της βιοτεχνίας. Για τον λόγο αυτόν υπάρχουν πολλές κλαδικές οργανώσεις και κοινωνικοί φορείς που ενθαρρύνουν δραστηριότητες προβολής και ανάδειξης της αξίας των ειδών και προϊόντων της περιοχής.

Υπό το πρίσμα των ανωτέρω, ερωτάται η Επιτροπή:

1. Υπάρχουν προγράμματα και πρωτοβουλίες της Επιτροπής για τη χρηματοδότηση δραστηριοτήτων προβολής και προώθησης τυπικών προϊόντων και ειδών βιοτεχνίας διοικητικής περιφέρειαης όπως είναι η Απουλία;

2. Τι μορφές δραστηριοτήτων θα μπορούσαν να ενταχθούν στα εν λόγω προγράμματα;

3. Ποιες οργανώσεις ή φορείς θα μπορούσαν να καταστούν χορηγοί ανάλογων δραστηριοτήτων;

4. Πόσες φορές και σε ποιες περιπτώσεις η Ιταλία αξιοποίησε τις δυνατότητες που παρέχουν τα εν λόγω προγράμματα;

Απάντηση του κ. Fischler εξ ονόματος της Επιτροπής

(9 Νοεμβρίου 1998)

Το κοινοτικό πλαίσιο στήριξης (ΚΠΣ) 1994-1999 για τις περιφέρειες του στόχου 1 στην Ιταλία προβλέπει ενισχύσεις του Ευρωπαϊκού Ταμείου Περιφερειακής Ανάπτυξης (ΕΤΠΑ) υπέρ της βιοτεχνίας και του Ευρωπαϊκού Γεωργικού Ταμείου Προσανατολισμού και Εγγυήσεων - Τμήμα Προσανατολισμού (ΕΓΤΠΕ) για τη βελτίωση των παραγωγικών δραστηριοτήτων στη γεωργία. Για την υλοποίηση του ΚΠΣ, και σε συμφωνία με την Επιτροπή, η περιφέρεια της Απουλίας προγραμμάτισε παρεμβάσεις ύψους 105 εκατ. ECU (με συμμετοχή του ΕΤΠΑ ύψους 26 εκατ. ECU) υπέρ της βιοτεχνίας. Πρόκειται ιδίως για ενισχύσεις επενδύσεων και υπηρεσιών προς τις μικρές και μεσαίες βιοτεχνικές επιχειρήσεις, καθώς και για μέτρα για τη βελτίωση της πρόσβασής τους σε πιστώσεις.

Στον τομέα της γεωργίας και της ανάπτυξης της υπαίθρου, ποσό 20 εκατ. ECU (με συμμετοχή του ΕΓΤΠΕ κατά 50 %) προορίζεται για το μέτρο "αξιοποίηση και προώθηση τυπικών περιφερειακών γεωργικών προϊόντων διατροφής ποιότητας". Οι δικαιούχοι των ενεργειών αυτών μπορεί να είναι η δημόσια διοίκηση της περιφέρειας καθώς και γεωργικές ενώσεις παραγωγών, ενώσεις για την αξιοποίηση των γεωργικών προϊόντων τροφίμων ή ενώσεις επιχειρηματιών του κλάδου.

Οι λεπτομέρειες της παρέμβασης αυτής καθορίζονται στο περιφερειακό επιχειρησιακό πρόγραμμα που εγκρίθηκε από την Επιτροπή στις 22 Μαΐου 1995, ή ακόμη καλύτερα στα παραρτήματα της απόφασης της τροποποίησης της 15ης Ιουνίου 1998, αντίγραφο της οποίας διαβιβάζεται στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου.

Στην Ιταλία, όλα τα περιφερειακά προγράμματα προβλέπουν μέτρα αυτού του είδους, η υλοποίηση των οποίων πρέπει να ολοκληρωθεί το 1999 όσον αφορά τις δημοσιονομικές αναλήψεις υποχρεώσεων και το 2001 όσον αφορά τις τελικές πληρωμές.
ΓΡΑΠΤΗ ΕΡΩΤΗΣΗ E-3793/98

υποβολή: Gerhard Hager (NI) προς το Συμβούλιο

(11 Δεκεμβρίου 1998)

Θέμα: Καταπολέμηση της παράνομης μεταφοράς αλλοδαπών; διεύρυνση προς ανατολάς

Η καταπολέμηση της παράνομης μεταφοράς αλλοδαπών θεωρείται βασικός στόχος της Ένωσης κυρίως εν όψει της επικείμενης διεύρυνσης. Ωστόσο, σύμφωνα με πληροφορίες, σε ορισμένες υποψήφιες χώρες η μεταφορά αλλοδαπών δεν θεωρείται καν αξιόποινη πράξη.

Μπορεί το Συμβούλιο να επιβεβαιώσει αυτό το γεγονός βάσει των πληροφοριών που διαθέτει;

Απάντηση

(29 Μαρτίου 1999)

1. Στις 24 Φεβρουαρίου 1997, το Συμβούλιο ενέκρινε κοινή δράση με βάση το άρθρο Κ.3 της συνθήκης για την Ευρωπαϊκή Ένωση σχετικά με την καταπολέμηση της εμπορίας ανθρώπων και της σεξουαλικής εκμετάλλευσης παιδιών (ΕΕ L 63 της 4.3.1997). Η κοινή αυτή δράση απαιτεί από τα κράτη μέλη να λάβουν ειδικά μέτρα σε εθνικό επίπεδο ώστε να καταστήσουν αξιόποινη βάση του εσωτερικού τους δικαίου την εμπορία ανθρώπων. Καθιερώνει επίσης μορφές δικαστικής συνεργασίας κατά τη διάρκεια των ανακρίσεων και της δίκης που σχετίζεται με την εμπορία ανθρώπων.

2. Οι σχετικές διατάξεις αποτελούν μέρος του κεκτημένου της Ευρωπαϊκής Ένωσης, το οποίο θα κληθούν να αποδεχτούν πλήρως οι υποψήφιες χώρες κατά την προσχώρησή τους. Η προετοιμασία των υποψήφιων χωρών για την υιοθέτηση των στοιχείων του κεκτημένου αποτελεί αντικείμενο της ενισχυμένης προενταξιακής στρατηγικής. Οι τομείς της Δικαιοσύνης, των εσωτερικών υποθέσεων ιδιαιτέρως αποτελούν μέρος των προτεραιοτήτων όλων των εταίρων προς προσχώρηση και εγκρίθηκαν για τις υποψήφιες χώρες της κεντρικής και ανατολικής Ευρώπης. Επιπλέον, η κατάσταση κάθε υποψήφιας χώρας εξετάζεται στο πλαίσιο της διαδικασίας αναλυτικής εξέτασης του κεκτημένου (διαδικασία ελέγχου), καθώς και στο πλαίσιο του μηχανισμού συλλογικής αξιολόγησης της υιοθέτησης, της θέσης σε ισχύ και της ουσιαστικής εφαρμογής του κεκτημένου της Ευρωπαϊκής Ένωσης στον τομέα της δικαιοσύνης και των εσωτερικών υποθέσεων από τις υποψήφιες χώρες που θεσπίστηκε με την κοινή δράση της 29ης Ιουνίου 1998 (EE L 191 της 7ης Ιουλίου 1998, σελ. 8).

3. Το Συμβούλιο συνέλεξε πληροφορίες σχετικά με το ζήτημα αυτό στο πλαίσιο της ανταλλαγής πληροφοριών σε επίπεδο εμπειρογνωμόνων μεταξύ κρατών μελών και των χωρών της Κεντρικής και Ανατολικής Ευρώπης και της Κύπρου. Από τις πληροφορίες αυτές συνάγεται ότι η δραστηριότητα οργάνωσης της μετανάστευσης και παράνομης μεταφοράς αλλοδαπών αποτελεί αξιόποινη πράξη σε κάθε μία από τις υποψήφιες χώρες. Οι σχετικές ποινές περιλαμβάνουν ποινές στερητικές της ελευθερίας, χρηματικές ποινές και δήμευση.
ΓΡΑΠΤΗ ΕΡΩΤΗΣΗ E-0739/98

υποβολή: Klaus Lukas (NI) προς την Επιτροπή

(18 Μαρτίου 1998)

Θέμα: Δυσμενείς διακρίσεις σε βάρος πρακτορείων που δεν ανήκουν στην ΑΒΤΑ

Από έγγραφα που μου υποβλήθηκαν προκύπτει ότι τοπικές σχολικές αρχές που διοργανώνουν ταξίδια στη Μεγάλη Βρετανία και που δεν είναι μέλη της βρετανικής ένωσης ταξιδιωτικών πρακτόρων (ΑΒΤΑ), ή δεν εδρεύουν στη Μεγάλη Βρετανία, υφίστανται σοβαρές διακρίσεις. Έτσι για παράδειγμα, υποδείχτηκε σε καθηγητές από τις τοπικές αυτές εκπαιδευτικές αρχές να μην επιλέγουν επ' ουδενί λόγω μη βρετανούς ταξιδιωτικούς πράκτορες ή εταιρίες που δεν είναι μέλη της ένωσης αυτής για τη διοργάνωση σχολικών εκδρομών σε χιονοδρομικά κέντρα στην Αυστρία. Σε περίπτωση που δεν συμμορφωθούν με την υπόδειξη αυτή, απλώς δεν θα εγκρίνεται το μάθημα της χιονοδρομίας. Η συμπεριφορά αυτή καθίσταται ακόμη πιο ανεξήγητη από το γεγονός ότι το επιχείρημα της "καλύτερης" διασφάλισης των χρημάτων των πελατών από μέλη της βρετανικής ένωσης ταξιδιωτικών πρακτόρων δεν μπορεί να ευσταθήσει, αφού η εταιρία με την οποία επρόκειτο να διοργανωθεί το ταξίδι υπόκειται στον αυστριακό κανονισμό για τα πρακτορεία ταξιδίων (διασφάλιση των χρημάτων των πελατών) ο οποίος κανονισμός αντιστοιχεί απολύτως με την βρετανική προσαρμογή σε εθνικό δίκαιο (ομαδικά ταξίδια, ομαδικές διακοπές και κανονισμοί ομαδικών περιηγήσεων 1992) της ίδιας κοινοτικής οδηγίας. Για να μπορέσει παρ' όλα αυτά να προσφέρει τμήματα χιονοδρομιών το εν λόγω αυστριακό πρακτορείο, προσπάθησε (παρ' όλο το προκύπτον σημαντικό επιπλέον κόστος) να εγγραφεί μέλος στην ένωση ΑΒΤΑ. Αυτό όμως δεν κατέστη δυνατόν αφού το καταστατικό της ένωσης είναι συντεταγμένο κατά τρόπο ώστε να επιτρέπει εκ των πραγμάτων της εισδοχή μόνο βρετανικών εταιριών. Η συμπεριφορά των τοπικών σχολικών αρχών ιδίως σε συνδυασμό με τις μεθόδους που χρησιμοποιεί η ένωση βρετανών ταξιδιωτικών πρακτόρων, οδηγεί στην αναίρεση όλων των καλών προθέσεων πάνω στις οποίες στηρίζεται η δημιουργία της ενιαίας αγοράς.

1. Γνωρίζει η Επιτροπή αυτά τα γεγονότα;

2. Πώς κρίνει η Επιτροπή τη συμπεριφορά της ένωσης βρετανών ταξιδιωτικών πρακτόρων ή των τοπικών σχολικών αρχών;

3. Τί προτίθεται να πράξει η Επιτροπή κατά της συμπεριφοράς αυτής της ένωσης βρετανών ταξιδιωτικών πρακτόρων ή αυτής των τοπικών σχολικών αρχών;

Απάντηση του κ.Monti εξ ονόματος της Επιτροπής

(8 Μαΐου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-2793/98

υποβολή: Amedeo Amadeo (NI) προς την Επιτροπή

(17 Σεπτεμβρίου 1998)

Θέμα: Πρόγραμμα LIFE

Η Ευρωπαϊκή Επιτροπή καθόρισε τον κατάλογο 201 σχεδίων που το 1998 θα λάβουν συγχρηματοδότηση της ΕΕ δυνάμει του LIFE, χρηματοδοτικού μέσου της Κοινότητας, για την υποστήριξη περιβαλλοντικών δράσεων ύψους 96,6 εκατ. Ecu.

Μεταξύ των 118 σχεδίων του LIFE ENVIRONNEMENT που επελέγησαν (επί 634 που υποβλήθηκαν από το σύνολο των κρατών μελών) για χρηματοδοτική ενίσχυση ύψους 48,6 εκατ. Ecu, δεν περιλαμβάνονται, από όσο είμαι σε θέση να γνωρίζω, ιταλικά προγράμματα.

Η ερώτησή μου υποβάλεται με στόχο να πληροφορηθώ πόσα ιταλικά προγράμματα υποβλήθηκαν, πόσα αφορούν πρότυπες δράσεις, πόσα αφορούν δράσεις επίδειξης, προώθησης και τεχνικής βοήθειας υπέρ των τοπικών οργανισμών, και πόσα αφορούν προκαταρκτικές δράσεις που έχουν στόχο να υποστηρίξουν την ευρωπαϊκή νομοθεσία και τις ευρωπαϊκές πολιτικές.

Δεν θεωρεί η Ευρωπαϊκή Επιτροπή απορίας άξιον το γεγονός ότι δεν επελέγη κανένα σχέδιο;

Απάντηση της κ. Bjerregaard εξ ονόματος της Επιτροπής

(28 Οκτωβρίου 1998)

Επί του παρόντος τα έργα που έχουν συγχρηματοδοτηθεί από την Κοινότητα βάσει του οικονομικού μέσου LIFE για την εφαρμογή της κοινοτικής πολιτικής και νομοθεσίας σχετικά με το περιβάλλον (LIFE - περιβάλλον) ανέρχονται σε 116 για συνολικό ποσό 48,85 εκατ. ECU.

Τα συγχρηματοδοτηθέντα έργα στην Ιταλία είναι 13 ( επί συνόλου 183 υποβληθεισών προτάσεων έργου) με συνολικό ποσό 4,72 εκατ. ECU. Εξι από τα έργα αυτά αφορούν καινοτόμες δράσεις και δράσεις επίδειξης με στόχο την προαγωγή της αειφόρου ανάπτυξης στις βιομηχανικές δραστηριότητες ενώ 7 αφορούν δράσεις επίδειξης, προώθησης και τεχνικής αρωγής προς τις τοπικές κοινότητες.

Από τις 183 προτάσεις έργου που υποβλήθηκαν στην Ιταλία, οι 49 αφορούν τις βιομηχανικές δραστηριότητες, 117 δράσεις για τις τοπικές κοινότητες και 1 προπαρασκευαστικές δράσεις. 16 δεν έγιναν εξ αρχής δεκτές διότι θεωρήθηκε ότι δεν ήταν επιλέξιμες με βάση τον κανονισμό.
ΓΡΑΠΤΗ ΕΡΩΤΗΣΗ E-3555/98

υποβολή: Cristiana Muscardini (NI) προς την Επιτροπή

(1 Δεκεμβρίου 1998)

Θέμα: Σχολή ιστιοπλοΐας της S. Teresa του Lerici

Στις 30 Δεκεμβρίου 1993, το Δημοτικό Συμβούλιο του Lerici, ενέκρινε πρόγραμμα σχετικά με την εν λόγω σχολή, χρηματοδοτημένο από την περιοχή της Λιγουρίας, από κοινού με το πρόγραμμα RENEVAL της ΕΚ.

Στις 16 Απριλίου 1997 ολοκληρώθηκαν τα έργα και αποδόθηκαν στο Δήμο του Lerici.

Μέχρι σήμερα, 5 χρόνια μετά από την έγκριση της χρηματοδότησης του σχεδίου και 18 μήνες μετά από την ολοκλήρωση των εργασιών, ο δήμος δεν έχει μπορέσει να θέσει σε λειτουργία αυτή τη σχολή ιστιοπλοΐας.Η παρατεταμένη αυτή αδράνεια, μεταξύ άλλων, έχει προκαλέσει τη φυσική υποβάθμιση των υποδομών, η οποία επιδεινώνεται από πράξεις βανδαλισμού με συμπληρωματικές ζημίες.

1. Γνωρίζει η Επιτροπή τους λόγους και τις ευθύνες για αυτή τη θλιβερή καθυστέρηση;

2. Είναι εις θέση να αξιολογήσει τα ποσά που διατέθηκαν για τη δημιουργία του έργου και εκείνα που όντως ξοδεύτηκαν;

3. Μπορεί να μας ενημερώσει για το ύψος της χρηματοδότησης RENEVAL;

4. Οι ισχύοντες κανόνες προβλέπουν μια λήξη προθεσμίας μεταξύ της καταβολής των ενισχύσεων και της πραγματοποίησης του σχεδίου; Εάν ναι, ποιά είναι αυτή η λήξη της προθεσμίας;

5. Σε περίπτωση μη τήρησης της εν λόγω προθεσμίας, ποιές είναι οι συνέπειες;

Απάντηση της κας Wulf-Mathies εξ ονόματος της Επιτροπής

(10 Δεκεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3510/98

υποβολή: Amedeo Amadeo (NI) προς την Επιτροπή

(25 Νοεμβρίου 1998)

Θέμα: Τροφικός, κτηνιατρικός και φυτοϋγειονομικός έλεγχος και επιθεώρηση

Σε σχέση με την "ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή για τον τροφικό, κτηνιατρικό και φυτοϋγειονομικό έλεγχο και επιθεώρηση" και (COM(98)32 τελ.) και σε σχέση με τις διαπραγματεύσεις στο πλαίσιο του Πολυμερή Εμπορικού Οργανισμού για να εξισορροπηθεί η ελεύθερη ανταλλαγή εμπορευμάτων σε διεθνές επίπεδο, λαμβάνοντας υπόψη, μεταξύ άλλων, τις πτυχές υγείας και ασφάλειας, θα μπορούσε η Επιτροπή να δράσει κατά το δυνατό ενεργητικότερο τρόπο για να διατηρήσει και να κάνει αποδεκτή από τη διεθνή κοινότητα την πολιτική ελέγχου της Ευρωπαϊκής Ένωσης, ώστε να αντιμετωπισθούν τα προβλήματα που απορρέουν από την απελευθέρωση των ανταλλαγών στο χώρο των τροφίμων και του κτηνιατρικού και φυτουγειονομικού ελέγχου;

Απάντηση της κυρίας Bonino εξ ονόματος της Επιτροπής

(22 Δεκεμβρίου 1998)

Η Επιτροπή μπορεί να διαβεβαιώσει το αξιότιμο μέλος του Κοινοβουλίου ότι έκανε ό,τι μπορούσε για να διατηρήσει την πολιτική ελέγχου της Κοινότητας στον τομέα της ασφάλειας και υγιεινής των τροφίμων και στον κτηνιατρικό και φυτοϋγειονομικό τομέα, ιδίως για την ενίσχυση της επίβλεψης και των ελέγχων που πραγματοποιούνται από το Γραφείο Τροφίμων και Κτηνιατρικών Θεμάτων στις τρίτες χώρες και στα κράτη μέλη. Εξάλλου, προσπαθεί να επιτύχει την αποδοχή αυτής της πολιτικής ελέγχου από όλες τις ενδιαφερόμενες διεθνείς αρχές. Έτσι, ως εκπρόσωπος της Κοινότητας στην υγειονομική και φυτοϋγειονομική επιτροπή του Παγκόσμιου Οργανισμού Εμπορίου, η Ευρωπαϊκή Επιτροπή παρουσιάζει, εξηγεί και υπερασπίζεται σε διεθνές επίπεδο την υγειονομική και φυτοϋγειονομική πολιτική της Κοινότητας και αυτό, με στόχο να διατηρήσει ένα υψηλό επίπεδο προστασίας μειώνοντας όμως στο ελάχιστο την επίδραση των περιοριστικών μέτρων για το διεθνές εμπόριο.
ΓΡΑΠΤΗ ΕΡΩΤΗΣΗ E-3841/98

υποβολή: Luigi Moretti (NI) προς την Επιτροπή

(22 Δεκεμβρίου 1998)

Θέμα: Δημοσίευση "Εξτρεμισμοί στην Ευρώπη"

Έχοντας υπόψη το βιβλίο "Οι εξτρεμισμοί στην Ευρώπη" και έχοντας διαπιστώσει ότι το εν λόγω βιβλίο δημοσιεύθηκε χάρη σε μερική χρηματοδότηση της Επιτροπής,

Ερωτώ:

1. πόσα αντίγραφα του προαναφερθέντος κειμένου δημοσιεύθηκαν;

2. σε πόσες γλώσσες;

3. σε ποιο ποσό ανέρχεται η χρηματοδοτική ενίσχυση της Επιτροπής, και

4. ποιος ορίστηκε να αξιολογήσει το κατά πόσον το εν λόγω κείμενο που έλαβε κοινοτική ενίσχυση είναι παραδεκτό και με ποια αιτιολόγηση;

Απάντηση του κ. Flynn εξ ονόματος της Επιτροπής

(25 Φεβρουαρίου 1999)

1. Η έκδοση με τίτλο "les extrιmistes en Europe" το οποίο ασχολήθηκε ιδιαίτερα με το θέμα του ισλαμικού φονταμενταλισμού και τα δίκτυά του στην Ευρώπη, δημοσιεύθηκε σε 2000 αντίτυπα.

2. Δημοσιεύθηκε στα γαλλικά και στα αγγλικά (1000 αντίτυπα για κάθε γλώσσα).

3. Η χρηματοδοτική ενίσχυση της Επιτροπής ανέρχεται σε 39.160 ευρώ.

4. Η αίτηση επιδότησης για αυτή τη δημοσίευση υποβλήθηκε το 1997 στο πλαίσιο των πιστώσεων της γραμμής του προϋπολογισμού B3-4114 για τις "Ενέργειες καταπολέμησης του ρατσισμού". Με πρωτοβουλία του ίδιου του Κοινοβουλίου από το 1993 και μετά εγγράφεται ετησίως στις παρατηρήσεις στον προϋπολογισμό ένα ποσό για τη χρηματοδότηση ενεργειών καταπολέμησης του ρατσισμού του Κέντρου Έρευνας και Δράσης για το Ρατσισμό και τον Αντισημιτισμό, που παρήγαγε την εν λόγω έκδοση.
ΓΡΑΠΤΗ ΕΡΩΤΗΣΗ E-3798/98

υποβολή: Giuseppe Rauti (NI) προς την Επιτροπή

(22 Δεκεμβρίου 1998)

Θέμα: Για την αποφασιστική απόρριψη της πολυμερούς συμφωνίας επενδύσεων

Η ερώτηση αυτή υποβάλλεται για να διαπιστωθεί εάν η Επιτροπή παρακολουθεί τις οξύτατες αντιπαραθέσεις σε ολόκληρη την Ευρώπη - αλλά και στις Ηνωμένες Πολιτείες και τον Καναδά - για την πολυμερή συμφωνία επενδύσεων (ΠΣΕ), της οποίας επίκειται η υπογραφή στις χώρες της Ευρωπαϊκής Ένωσης.

Ο στόχος της ΠΣΕ είναι η εξασφάλιση "της ελευθεροποίησης των διεθνών επενδύσεων και η προστασία τους" στην ουσία όμως πρόκειται για "το μανιφέστο του νέου καπιταλισμού", του πιο ελεύθερου, πιο ξέφρενου και άγριου καπιταλισμού, αφού εξασφαλίζει στις πολυεθνικές και τους χρηματοπιστωτικούς παράγοντες κάθε ελευθερία, στερώντας από τα κράτη κάθε κυριαρχία και δυνατότητα παρέμβασης. Αρκεί να σκεφθεί κανείς ότι το κεφάλαιο που τιτλοφορείται "Δικαιώματα των επενδυτών" παρέχει απόλυτη ελευθερία επένδυσης χρημάτων, αγοράς φυσικών και ορυκτών πόρων, παροχής υπηρεσιών στις τηλεπικοινωνίες και αγοράς ακόμη και "πολιτιστικών διαρθρώσεων", και όλα αυτά χωρίς καμία προϋπόθεση ή περιορισμό, ενώ απομένει στις κυβερνήσεις μόνο η υποχρέωση να εξασφαλίζουν "την απόλυτη ελευθερία" των επενδύσεων αυτών.

Ερωτάται λοιπόν η Επιτροπή εάν δεν προτίθεται να αντισταθεί αμέσως και σθεναρά στην "συνθήκη" αυτήν που προετοιμάσθηκε με μεγάλη μυστικότητα από τον ΟΟΣΑ και που ήρθε μόλις πρόσφατα στο φως από πρωτοβουλίες δημοσιογράφων που επέκριναν τη συμφωνία αυτή για το στόχο που ακολουθεί, δηλαδή τη χειραγώγηση κάθε κρατικού ή κοινωνικού δικαιώματος στο όνομα της "θρησκείας" του κέρδους και της ελεύθερη αγοράς.

Απάντηση του Sir Leon Brittan εξ ονόματος της Επιτροπής

(2 Φεβρουαρίου 1999)

Στις 20 Οκτωβρίου 1998, το αρμόδιο μέλος της Επιτροπής προέβη σε δήλωση ενώπιον της ολομελείας για το θέμα στο οποίο αναφέρεται το αξιότιμο μέλος του Κοινοβουλίου. Η δήλωση αυτή παραμένει ακριβής περιγραφή της θέσης της Επιτροπής σχετικά με τις διαπραγματεύσεις για μια πολυμερή συμφωνία για τις επενδύσεις (ΠΣΕ) στο πλαίσιο του Οργανισμού Οικονομικής Συνεργασίας και Ανάπτυξης (ΟΟΣΑ). Εν τω μεταξύ οι διαπραγματεύσεις για την ΠΣΕ δεν διεξάγονται πλέον.
ΓΡΑΠΤΗ ΕΡΩΤΗΣΗ E-4073/98

υποβολή: Daniela Raschhofer (NI) προς την Επιτροπή

(14 Ιανουαρίου 1999)

Θέμα: Eυρωπαïκή Επιτροπή, έρευνες της εφημερίδας Salzburger Nachrichten σχετικά με την Agenda 2000

Στην αυστριακή ημερήσια εφημερίδα "Salzburger Nachrichten" δημοσιεύονται τακτικά σειρές άρθρων και ειδήσεις σχετικά με την Αgenda 2000. Στο φύλλο της 26.11.1998 επισημαίνεται ότι οι έρευνες σχετικά με την "Αgenda 2000" υποστηρίζονται από την Ευρωπαϊκή Επιτροπή.

Κατόπιν αυτού ανακύπτουν τα εξής ερωτήματα:

- Ποιός ή ποιό τμήμα της είναι αρμόδιο στην Επιτροπή για τις επαφές με τα μέσα μαζικής ενημέρωσης και τις δημόσιες σχέσεις;

- Ενισχύθηκαν και χρηματικά οι εν λόγω έρευνες; Εάν ναι, σε τί ύψος ανήλθε η ενίσχυση; εάν όχι, τί σημαίνει " υποστήριξη";

- Πώς έγινε η επιλογή των θεμάτων ή των πληροφοριών που διαβιβάστηκαν στη σύνταξη της εφημερίδας Salzburger Nachrichten;

- Είχε η εν λόγω εφημερίδα τις κτηθείσες πληροφορίες στην απόλυτη διάθεσή της, χωρίς κανένα περιορισμό;

- Είχαν πρόσβαση στις πληροφορίες αυτές και άλλα μέσα ενημέρωσης;

- Ποιός είναι αρμόδιος για την επιλογή των "δικαιουμένων υποστήριξης " μέσων μαζικής ενημέρωσης;

- Ποιό στόχο επιδιώκει η Επιτροπή με αυτή την υποστήριξη;

- Έχει ήδη στο παρελθόν ενισχύσει η Επιτροπή την εφημερίδα Salzburger Nachrichten ή άλλες αυστριακές ημερήσιες εφημερίδες; εάν ναι για ποιά θέματα (Euro, διεύρυνση προς ανατολάς, Agenda 2000,....) και σε τί ύψος ανήλθε η ενίσχυση;

Απάντηση του κ. Oreja εξ ονόματος της Επιτροπής

(10 Μαρτίου 1999)

Εκτός από την Υπηρεσία Εκπροσώπου Τύπου, αρμόδια για τις σχέσεις με τα μέσα μαζικής ενημέρωσης είναι η Γενική Διεύθυνση πληροφόρησης, επικοινωνίας, πολιτιστικών θεμάτων και οπτικοακουστικού τομέα.

Το 1998, η αντιπροσωπεία της Επιτροπής στην Αυστρία χορήγησε οικονομική ενίσχυση στην εφημερίδα "Salzburger Nachrichten" δύο φορές την άνοιξη με ποσό ύψους 7.267 ευρώ (συμπεριλαμβανομένων των φόρων) για ένα συμπλήρωμα ενημέρωσης σχετικά με το ευρώ, και το καλοκαίρι με ποσό 10.832 ευρώ (συμπεριλαμβανομένων των φόρων) για διαφήμιση της ΔΚΔ.

Η "Salzburger Nachrichten" προέβη στη δική της επιλογή των στοιχείων που δόθηκαν από την Επιτροπή, ενώ το θέμα ήταν οι ενέργειες ενημέρωσης προτεραιότητας. Η εφημερίδα μπορούσε να χρησιμοποιήσει τις πληροφορίες χωρίς περιορισμούς. Το ίδιο υλικό είναι διαθέσιμο και σε άλλα μέσα μαζικής ενημέρωσης.

Ο προϊστάμενος της αντιπροσωπείας στην Αυστρία είναι σε πρώτο βαθμό υπεύθυνος για την επιλογή του μέσου μαζικής ενημέρωσης, υπό τον έλεγχο των κεντρικών αρχών στις Βρυξέλλες. Στόχος της εν λόγω δραστηριότητας είναι η ενημέρωση των πολιτών της Αυστρίας σχετικά με την Κοινότητα.

Χορηγήθηκαν οικονομικές ενισχύσεις και σε άλλες εφημερίδες, βασικά για τους ίδιους σκοπούς, συνολικού ύψους 40.320 ευρώ.
ΓΡΑΠΤΗ ΕΡΩΤΗΣΗ E-0849/98

υποβολή: Marco Cellai (NI) προς την Επιτροπή

(26 Μαρτίου 1998)

Θέμα: Προσφυγή της Επιτροπής στο Δικαστήριο των Ευρωπαïκών Κοινοτήτων

Δεδομένου ότι, σύμφωνα με ειδήσεις από τον τύπο του παρελθόντος Δεκεμβρίου, η Επιτροπή αποφάσισε να προσφύγει στο Δικαστήριο των Ευρωπαϊκών Κοινοτήτων στο πλαίσιο διαδικασίας κατά παραβάσεως την οποία κίνησε κατά της Ιταλικής Κυβέρνησης επειδή η τελευταία παρέλειψε να προβλέψει μεταβατική περίοδο για τον νόμο 236/95 υπέρ της κατοχύρωσης των κεκτημένων δικαιωμάτων των γλωσσικών συνεργατών (τέως λεκτόρων ξένης γλώσσας) οι οποίοι απασχολούντο στα Ιταλικά πανεπιστήμια βάσει του ΠΔ 382/80· λαμβάνοντας υπόψη ότι η διαδικασία αυτή αγνοεί στην ουσία την έννοια της αποφάσεως του Δικαστηρίου (5ο τμήμα) της 20ής Νοεμβρίου 1997· κρίνοντας ότι και η σημερινή διαδικασία βασίζεται, προφανώς, σε μία εσκεμμένη σύγχυση ανάμεσα στους όρους "lecturer" και "lettore"· δεδομένου ότι η Επιτροπή δεν αιτιολόγησε κατ' ουδένα τρόπο σε ποιο σημείο η Ιταλική Κυβέρνηση δεν τήρησε τα "κεκτημένα δικαιώματα", αφ' ής στιγμής η ρύθμιση που εισήχθη με τον νόμο 236/95 εξασφαλίζει την κατοχύρωση των κεκτημένων δικαιωμάτων των ενδιαφερομένων στο πλαίσιο του προηγούμενου νομοθετικού πλαισίου και, επιπλέον, βελτιώνει συνολικά τη μεταχείριση των γλωσσικών συνεργατών,

ερωτάται η

Επιτροπή:

1. επηρεάσθηκε, και μέχρι ποίο βαθμό, η απόφαση της Επιτροπής από όσα εγράφησαν σε ορισμένα φύλλα του τύπου ή από γνώμες που εξέφρασαν μέλη του Ευρωπαϊκού Κοινοβουλίου;

2. Ποιες είναι οι νομικές βάσεις που θεμελιώνουν αυτή την προσφυγή;

Απάντηση του κ.Monti εξ ονόματος της Επιτροπής

(5 Ιουνίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-2543/98

υποβολή: Roberta Angelilli (NI) προς την Επιτροπή

(1 Σεπτεμβρίου 1998)

Θέμα: Αξιολόγηση των περιβαλλοντικών επιπτώσεων εγκαταστάσεως σταθμού κινητής τηλεφωνίας

Αναφερόμενη στην προηγούμενη ερώτησή μου "Μη ιοντίζουσες ακτινοβολίες στους δήμους Orte και Gallese" (αριθ. Ε-2073/98) με θέμα την εγκατάσταση ενός δορυφορικού σταθμού για κινητή τηλεφωνία 5 Ghz, θα ήθελα να διευκρινίσω ότι για το εν λόγω έργο δεν απαιτήθηκε μελέτη αξιολόγησης των περιβαλλοντικών επιπτώσεων σύμφωνα με την οδηγία 85/337/ΕΟΚ(1). Ζητείται ως εκ τούτου από την Επιτροπή να εκφέρει τη γνώμη της επί του ανωτέρω θέματος.

Απάντηση της κ. Bjerregaard εξ ονόματος της Επιτροπής

(28 Οκτωβρίου 1998)

Οι δορυφορικοί σταθμοί κινητής τηλεφωνίας δεν συμπεριλαμβάνονται στον κατάλογο των έργων του Παραρτήματος Ι ή ΙΙ της οδηγίας του Συμβουλίου 85/337/ΕΟΚ της 27 Ιουνίου 1985 για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον(2).

Κατά συνέπεια, εάν ο δορυφορικός σταθμός κινητής τηλεφωνίας στον οποίο αναφέρεται το Αξιότιμο Μέλος του Κοινοβουλίου δεν έχει υποβληθεί σε οιαδήποτε αξιολόγηση περιβαλλοντικών επιπτώσεων, αυτό δεν μπορεί να θεωρηθεί ως παράβαση της Κοινοτικής νομοθεσίας για το περιβάλλον.

(1) ΕΕ L 175 της 5.7.1985, σελ. 40.

(2) ΕΕ L 175 της 5.7.1985.